b'\n_START_ARTICLE_\nErnst S\xc3\xa4ga\n_START_PARAGRAPH_\nErnst S\xc3\xa4ga (30. august 1899 Haaslava vald, Tartumaa \xe2\x80\x93 27. august 1975) oli eesti arst._NEWLINE_Ta \xc3\xb5ppis Tartu \xc3\x9clikoolis 1920\xe2\x80\x931925 (l\xc3\xb5petas) arstiteadust ja 1925\xe2\x80\x931927 \xc3\xb5igusteadust, Dr. med. 1940 (veremuutusist v\xc3\xa4hkt\xc3\xb5biseil raadiumravi puhul). Korporatsiooni Ugala vilistlane._NEWLINE_Osales Vabaduss\xc3\xb5jas._NEWLINE_Ta oli aastatel 1924\xe2\x80\x931925 Tartu Linna Poeglaste G\xc3\xbcmnaasiumi, aastatel 1924\xe2\x80\x931926 ja 1927\xe2\x80\x931936 Tartu \xc3\x95htu\xc3\xbchisg\xc3\xbcmnaasiumi ning aastatel 1927\xe2\x80\x931932 Tartu \xc3\x95petajate Seminari v\xc3\xb5imlemis\xc3\xb5petaja. Alates 1927. aastast oli ta Tartu \xc3\x9cldhaigekassa arst ja Tartu \xc3\xbclikooli naistekliiniku assistent. Alates 1928. aastast oli ta kindlustusseltside Eesti ja Oma, ja alates 1929. aastast EEKS-Maja usaldusarst. Tartus tegutsenud Pikkade Meeste Klubi juhatuse liige ja klubi usaldusarst (1934)._NEWLINE_Arreteeriti NKVD poolt 1950. aastal._NEWLINE_Hiljem oli ta Eksperimentaalse ja Kliinilise Meditsiini Instituudi g\xc3\xbcnekoloogiaosakonna juhataja. Ta oli Tallinna Aku\xc5\xa1\xc3\xb6\xc3\xb6ride-G\xc3\xbcnekoloogide Teadusliku Seltsi juhatuse esimees. Ta maeti 30. augustil 1975 Rahum\xc3\xa4e kalmistule.'